פיטר בירדסלי
קריירת משחק > נבחרת אנגליה

במהלך הקדנציה הראשונה במדי ניוקאסל, זומן בירדסלי לראשונה לסגל נבחרת אנגליה. את הופעת הבכורה שלו ערך ב-29 בינואר 1986, במשחק ידידות בקהיר תחת המאמן בובי רובסון. הוא עלה כמחליף בדקה ה-55 במקומו של גארי ליניקר, כאשר נבחרתו מביסה בסיום 0–4 את מצרים. את שער הבכורה שלו כבש בירדסלי בהופעתו הרביעית בלבד בנבחרת, וארבעה חודשים בלבד לאחר הופעת הבכורה שלו, כאשר אנגליה ניצחה 0–3 את מקסיקו בלוס אנג'לס, במשחקי ההכנה למונדיאל 1986. בירדסלי, שפתח בהרכב, כבש את השער השלישי לזכות נבחרתו.
על אף שהיה צעיר בזירה הבינלאומית, עם חמש הופעות במשחקי ידידות בלבד, זומן בירדסלי לסגל אנגליה לקראת המונדיאל במקסיקו. בירדסלי עלה כמחליף לעשר דקות בהפסד של אנגליה 0–1 לפורטוגל במשחק הראשון, ולא שותף בשוויון 0-0 מול מרוקו במשחק השני. במשחק השלישי והמכריע של שלב הבתים מול פולין כבר עלה בירדסלי בהרכב, ואנגליה ניצחה באופן מרשים, 3-0 בסיום (שלושער לליניקר). בירדסלי הוחלף לאחר 75 דקות. אנגליה שרדה את שלב הבתים והעפילה לשלב הבא מהמקום השני בבית. בירדסלי שמר על מקומו בהרכב לשמינית הגמר מול פרגוואי. בדקה ה-56, במצב של יתרון 0–1 לאנגליה, בעט טרי בוצ'ר מתוך הרחבה, כדור שנעצר על ידי השוער. בירדסלי כבש מקרוב את הכדור החוזר וקבע 0–2 לאנגליה. בסיום ניצחו האנגלים 0–3, בירדסלי הוחלף בדקה השמונים. רבע הגמר מול ארגנטינה היה לאחד מהמשחקים הזכורים והמפורסמים בתולדות הגביע העולמי, בעיקר בזכות הצמד שכבש דייגו מראדונה לרשת האנגלית. השער הראשון זכה לכינוי שער יד האלוהים, והשער השני נחשב לאחד מהשערים היפים בתולדות הגביע העולמי, כאשר מראדונה עובר חמישה שחקנים בדרך אל השער (את בוצ'ר עבר מראדונה פעמיים). הראשון בין החמישה היה בירדסלי. בסיום, 2-1 לארגנטינה שמדיחה את אנגליה מהמשך הטורניר. בסך הכול כבשה אנגליה שבעה שערים בטורניר, מתוכם שישה של ליניקר ואחד של בירדסלי.
בירדסלי ערך חמש הופעות במסגרת מוקדמות יורו 1988, בהן כבש שני שערים. ב-17 בפברואר 1988, במשחק ידידות מיוחד לציון שישים שנים להיווסדה של התאחדות הכדורגל בישראל, התארחה נבחרת אנגליה באצטדיון רמת גן למפגש מול ישראל. בהיעדרם של בריאן רובסון ופיטר שילטון, הוביל בירדסלי את אנגליה כקפטן בפעם הראשונה והיחידה בקריירה.
בהמשך אותה שונה זומן לסגל של רובסון לקראת יורו 1988 בגרמניה המערבית. אנגליה רשמה טורניר חלש מאוד, שהחל בהפסד 0–1 לאירלנד, בו פתח בירדסלי ושיחק 82 דקות, המשיך בהפסד 1–3 להולנד בו רשם בירדסלי 72 דקות, והסתיים בהפסד 1–3 לברית המועצות בו כלל לא שותף.
על אף הכישלון ביורו, המשיך רובסון כמאמן הנבחרת, ותחתיו ערך בירדסלי שש הופעות במסגרת מוקדמות מונדיאל 1990. במהלך טורניר המוקדמות כבש בפעם היחידה צמד במדי הנבחרת, בניצחון 0–5 על אלבניה. היו אלו שעריו היחידים בטורניר המוקדמות, ובקיץ 1990 זומן לסגל אנגליה לקראת מונדיאל 1990 באיטליה. בירדסלי פתח בהרכב והוחלף לאחר 69 דקות בשוויון 1-1 מול אירלנד. הוא לא שותף בשוויון 0-0 מול הולנד, ועלה מהספסל לשש דקות בניצחון 0–1 על מצרים, שהעלה את אנגליה לשמינית הגמר מהמקום הראשון בבית. את שמינית הגמר מול בלגיה, שהסתיימה בניצחון 0–1 בהארכה, ראה בירדסלי מהספסל. ברבע הגמר עלה מהספסל במחצית המשחק מול קמרון במקומו של ג'ון בארנס, כאשר אנגליה ביתרון 0–1. קמרון הפכה במחצית השנייה, אך אנגליה חזרה לשוויון 2-2 וגברה על הקמרונים 2–3 בהארכה נוספת. בחצי הגמר מול גרמניה המערבית פתח בירדסלי בהרכב, כאשר אנגליה נזקקה להארכה שלישית ברציפות (שוויון 1-1 בסיום). הפעם המשחק הגיע עד לדו-קרב בעיטות עונשין, בו כבש בירדסלי את הפנדל השני לזכות נבחרתו, אך הגרמנים ניצחו 3–4 בדו-קרב והמשיכו לגמר. בירדסלי פתח גם במשחק על המקום השלישי מול המארחת איטליה, שגברה על אנגליה 1–2, והותירה את אנגליה במקום הרביעי בתום הטורניר.
בין מאי 1991 למרץ 1994 לא שותף בירדסלי במשחקי הנבחרת, והחמיץ את טורניר יורו 1992. הוא הוסיף לשחק בנבחרת עד לשנת 1996, כאשר משחקו האחרון היה ב-23 במאי, בניצחון 0–3 במשחק ידידות בבייג'ינג מול סין. בסך הכול לזכותו תשעה שערים ב-59 הופעות במדי נבחרת אנגליה.